ועדת החינוך, התרבות והספורט, כנסת 16, פרוטוקול מספר 52, 2003-07-09 09:30

אילן שלגי: בוקר טוב, אני פותח את הישיבה.

אילן שלגי: אנחנו מקווים שנצליח לאשר היום את כללי ההקלות לחרש, שהגישה לנו הרשות השניה לטלוויזיה ולרדיו.

אילן שלגי: אני מצטער שלא קבלנו כללים דומים מרשות השידור ומהטלוויזיה הלימודית, אבל אנחנו נגרום לכך שנקבל גם מהם כללים.

אילן שלגי: הכללים המוצעים חולקו לכולכם.

אילן שלגי: הם מקלים ומסייעים לחרשים ולמוגבלי השמיעה, יותר מאשר הכללים הקיימים.

אילן שלגי: אשמח לשמוע קודם את ממלא מקום יו"ר הרשות השניה, מר מוסקו אלקלעי.

אילן שלגי: מסבים את תשומת לבי שגם המועצה לשידורי כבלים ולוויין טרם הגישה לנו כללים מעודכנים.

מוסקו אלקלעי: לקחנו בחשבון אחוז מסוים של האוכלוסייה, שבצדק מגיעה לה הקלה.

מוסקו אלקלעי: מספר האנשים לא משנה, אבל זה אחוז די נכבד של האוכלוסייה.

מוסקו אלקלעי: אנחנו יודעים שעל שולחן הכנסת עומד חוק פרטי שהוא הרבה יותר מחמיר עם המשדרים מהכללים שאנחנו מציעים.

מוסקו אלקלעי: הגענו למין שלב ביניים, שמוסיף לעומת הכללים שקיימים היום, אבל פחות ממה שהחוק דורש, לכשיחוקק.

מוסקו אלקלעי: זה באופן כללי, אני אבקש מהיועץ המשפטי של הרשות לתת פרטים מדויקים.

מוסקו אלקלעי: אני מבקש מהוועדה לאשר את הכללים האלה, שמחכים כבר הרבה זמן.

מוסקו אלקלעי: כיודע, הבאנו את זה לכנסת הקודמת, משום מה ועדת החינוך אז לא אישרה את זה.

יהודית גידלי: היו לזה סיבות.

מוסקו אלקלעי: נאמר לנו שהוועדה הזאת תאשר, אם תמצא לנכון.

מוסקו אלקלעי: אבקש מהיועץ המשפטי, ברשותך אדוני היו"ר, לפרט.

דורון אבני: בוקר טוב.

דורון אבני: אנחנו מקווים שהישיבה היום היא סופה של דרך ארוכה שהתחילה באוקטובר 2000.

דורון אבני: אז הרשות השניה פרסמה טיוטה ראשונה של הכללים הללו, במקביל למכרז לערוץ 10.

דורון אבני: מאז קיימנו שורה ארוכה של דיונים, שימועים, דיונים בוועדת הכנסת, ועדת משנה של המועצה אפילו הגיעה – פיזית – לאולפני חברת החדשות כדי לראות את כל המכשור המוצע.

דורון אבני: היום אנחנו נמצאים כאן מתוך מטרה לשפר את הנגישות של כבדי השמיעה לערוצי התקשורת, כאשר צריך לזכור שזה חלק ממגמה כללית של החקיקה, לשפר את הנגישות של אנשים עם מוגבלויות.

דורון אבני: חשוב לציין - במקביל לזה שאנחנו מגישים הצעה לתיקון - שזכייני ערוץ 2, שהם הגורם המשדר ב-10 השנים האחרונות, עמדו בכל המכסות שהושתו עליהם, ואפילו למעלה מכך, ואין להקל בכך ראש.

דורון אבני: הגיע הזמן לשפר.

דורון אבני: השיפור שמוצע היה על פי סרגל זמנים, כדי לתת מעבר הדרגתי ואפשרות להיערכות לזכייני הטלוויזיה.

דורון אבני: בגדול, הכללים המוצעים משפרים את הכללים הקיימים ב-7 מישורים, שאסקור אותם במעוף הציפור.

דורון אבני: ראשית, מכסת הכתוביות מוגדלת.

דורון אבני: היום המכסה היא 25%, היא מוגדלת בהדרגתיות ל-50%, החל מפברואר 2004.

דורון אבני: צריך לזכור שהאחוז הזה נגזר מהשידורים בעברית, ערבית והוספנו גם רוסית, שאינם שידורים חיים.

דורון אבני: אם יש שידור חי, זה לא נכנס לצורך חישוב המכסה.

יוסי שריד: אז זה לא האחוז הנכון.

יוסי שריד: אם אתה מנקה ומנפה, אז זה לא האחוז הזה, זה אחוז אחר.

דורון אבני: זה האחוז הזה ביחס למה שהוא מתייחס.

דורון אבני: ההגדרה בכללים המוצעים מתייחסת לכלל השידורים שאינם שידורים חיים.

דורון אבני: זה גם המצב היום, מהסיבה הפשוטה שהיום, בטכנולוגיה הקיימת, לתרגם שידורים חיים זה בעייתי.

יוסי שריד: אז כמה זה בפועל?

דורון אבני: למשל, בשנת 2001 שודרו 837 שעות עם כתוביות על ידי זכייני ערוץ 2, כשאנחנו מדברים על מכסה של 25%, הם שידרו יותר מהמכסה.

דורון אבני: בשנת 2002 הם שידרו 1,115 שעות.

יוסי שריד: לא זה מה ששאלתי.

יוסי שריד: אחרי כל הניקויים והניפויים, אני שואל כמה זה בפועל האחוז, מכלל השידורים.

דורון אבני: זה משתנה.

דורון אבני: זה תלוי בתמהיל השידור שקיים באותו חודש.

דורון אבני: אם היו הרבה שידורים חיים זה יהיה אחוז אחד, אם לא היו שידורים חיים בכלל זה האחוז האפקטיבי.

יוסי שריד: אתה יודע, פחות או יותר, כמה שידורים חיים יש לך.

יוסי שריד: זה הרי לא איזו תעלומה.

אילן שלגי: החוק קובע שהשידורים לא יפחתו מרבע מכלל השידורים שאינם שידור חי.

יוסי שריד: אני מבין את זה.

יוסי שריד: יחד עם זה, זה קצת מטעה המצג הזה.

יוסי שריד: אדם שקורא את זה בונה פידה אומר זה 35%, אבל זה לא 35%, זה אולי 25%.

אילן שלגי: הכללים גם אומרים 35% ממה.

אילן שלגי: מה לעשות, נשארתי משפטן.

יוסי שריד: אני לא מדבר עכשיו על החוק, אני מדבר על המציאות.

יוסי שריד: אני מדבר על החרש, לא על החוק של החרש.

דורון אבני: ההיבט השני הוא שיפור השידורים ב"פריים טיים".

דורון אבני: "פריים טיים" הן שעות צפיית השיא בעברית, ואלה השעות בהן משודרות התוכניות האיכותיות יותר.

דורון אבני: הטענה של ארגוני כבדי השמיעה, שיש בעיה היום, שהרבה מהתרגום מעשה בשעות אזוטריות, שבהן לא צופים.

דורון אבני: לכן החלטנו לקבוע מכסה מיוחדת ל"פריים טיים", שזה אומר שהחל מינואר 2004 50% מהשידורים ב"פריים טיים" ילוו בכתוביות, כדי לתת את המכסה האפקטיבית.

דורון אבני: "פריים טיים" זה מ-19:00 עד 24:30, זה חמש וחצי שעות.

דורון אבני: מחמש וחצי שעות צריך להוריד את השעות של החדשות - שזה שעות בשידור חי - זו שעה בסך הכל.

דורון אבני: צריך להוריד את הרכש, שזה לא תוכניות בעברית, זה גם שעה.

דורון אבני: צריך להוריד עוד שעה בשידור חי, נאמר דודו טופז או יאיר לפיד.

דורון אבני: אנחנו נשארים עם שעתיים וחצי, שמחצית מזה צריך להיות עם כתוביות – זה שעה ורבע.

דורון אבני: עשה ורבע שהיום לא קיימת בכלל.

דורון אבני: ההיבט השלישי הוא האפשרות להשתמש בכתוביות סמויות.

אילן שלגי: אתה בוודאי רוצה להוסיף שבשידורים הקנויים, ממילא יש כתוביות.

דורון אבני: זה מובן מאליו.

דורון אבני: אנחנו מדברים היום על שידורים בעברית, ערבית ורוסית.

דורון אבני: כל השידורים באנגלית ממילא מתורגמים.

דורון אבני: הנושא השלישי הוא האפשרות לכתוביות סמויות.

דורון אבני: הייתה הערה מצד הזכיינים, שהם רוצים להימנע כמה שניתן, מצריבה של כתוביות על גבי סרט הצילום.

דורון אבני: היום אנחנו משדרים בשיטה אנלוגית – במקביל גם בדיגיטלית – השיטה הראשית היא אנלוגית, שבה אם רוצים כתוביות צריך לצרוב אותן על סרט הצילום ולשדר לכל עם ישראל.

דורון אבני: יכול להיות שיש צופים שאינם מעונינים בכתוביות האלה, למשל כאלה שאינם כבדי שמיעה.

דורון אבני: השיטה הדיגיטלית מאפשרת העלאת כתוביות לפי בחירה.

דורון אבני: השיטה הזו פועלת כבר בשידורים הדיגיטליים של "יס", של הכבלים, לגבי סרטים וסדרות זרות למשל.

דורון אבני: אתה יכול לבחור אם אתה רוצה לראות תרגום ברוסית, ערבית וכן הלאה.

דורון אבני: הכללים עכשיו מאפשרים לזכיינים, בשיטה של מעבר לשידורים דיגיטליים, לתת את כל המכסות האלה בתוך השידור הדיגיטלי.

דורון אבני: הרשות כבר פעלה לקראת מימוש של השיטה הזו.

דורון אבני: עשנו כבר בדיקות אצלנו.

דורון אבני: השידורים של כל זכייני הרשות השניה נעשים פיזית בחדרי שידור שנמצאים ברשות השניה.

דורון אבני: מדובר במערכת שעולה כ-25,000 דולר, שאנחנו מוכנים לשאת בעלות שלה, ושתאפשר את המעבר לשיטה הזאת.

דורון אבני: אני מעריך שזה לא ייקח הרבה זמן.

יוסי שריד: מה זה מחייב את הצופה בבית?

דורון אבני: זה מחייב אותו אחת משתיים.

דורון אבני: או שהוא יהיה מחובר ל"יס", הטלוויזיה בלווין, שכל השידורים שלה הם דיגיטליים.

דורון אבני: אז כל מה שהוא צריך לעשות זה ללחוץ על כפתור כדי לקבל את הכתוביות.

דורון אבני: בכבלים, הצופים שמחוברים לכבלים הדיגיטליים – גזירה שווה ביחס למה שאמרתי לגבי "יס".

דורון אבני: אנחנו נשארים עם הצופים שמחוברים לכבלים אנלוגיים, והצופים שאינם מחוברים לכבלים כלל.

דורון אבני: שתי האוכלוסיות האלה, מה שזה מצריך מצדם זה לקנות צלחת לוויין ומפענח.

דורון אבני: העלות של זה היום בשוק זה 200 דולר.

דורון אבני: זו עלות חד-פעמית.

דורון אבני: השידורים של ערוץ 2 ושל ערוץ 10 משודרים כבר היום באמצעים דיגיטליים דרך הלוויין "עמוס", לא מוצפן, כך שכל צופה שיש לו את המערכת הזו, יכול להפעיל אותה, ואם יש כתוביות דיגיטליות הוא יוכל לקבל אותן.

דורון אבני: הנושא הרביעי זה שדרוג של נושא הכתוביות במהדורת החדשות, נושא שהוא מן הסתם מאוד חשוב במדינה כמו שלנו.

דורון אבני: כאן יש שיפור מהותי.

דורון אבני: חברת החדשות, מיזמתה, עשתה השנה קפיצת דרך משמעותית - מבלי שהדבר יוטל עליה - בכל המענה שהיא נותנת לאוכלוסייה של כבדי השמיעה, אבל עדיין יש מקום לשיפור.

דורון אבני: השיפור הוא במספר מישורים גם כאן.

דורון אבני: ראשית, במהדורת החדשות המרכזית ומהדורת הלילה יוצגו עיקר החדשות ותמצית תוכנן של הכתבות.

דורון אבני: יש באנר שמופיע במהלך השידור שמציג מה עיקר החדשות, ובסמוך לכל כתבה גם מה תמצית הכתבה.

דורון אבני: עד אוקטובר השנה זה יהיה בשליש מהמדורות, וממאי 2004 זה יהיה כל המהדורות.

דורון אבני: דבר נוסף, הוספת כתוביות לכתבות עצמן במהדורה המרכזית.

דורון אבני: מנובמבר 2003 רבע מהכתבות, בשנה מאוחר יותר – מחצית מהכתבות.

דורון אבני: מגזין סוף השבוע מוכן זמן רב יותר מראש, וזה מקל על האפשרות להוסיף את הכתוביות.

דורון אבני: אנחנו מדברים על כך שחודש מהיום שהכללים יפורסמו שתי כתבות מגזיניות ילוו בכתוביות, והחל מנובמבר 2003 הכל ילווה בכתוביות.

דורון אבני: כבר היום במגזין על ערוץ 2 כתבה אחת מתורגמת.

דורון אבני: לגבי הנושא של תרגום לשפת סימנים.

דורון אבני: יש אוכלוסייה שדוברת שפת סימנים, גם לאוכלוסייה הזאת חשוב שיהיה מענה.

דורון אבני: יש מענה כבר היום, אבל עיגנו אותו בכללים.

דורון אבני: פעמיים בשבוע בימי חול, מהדורה מסכמת של היום תלווה בשפת סימנים.

דורון אבני: אנחנו כותבים בכללים שהמועד שבו תשובץ מהדורה זו יהיה מועד בו אין מהדורה דומה שמתורגמת לשפת סימנים בערוץ כלל-ארצי אחר, כדי לאפשר לצופים שיום אחד יראו את זה בערוץ הראשון, יום אחד בשני, יום אחד ב-10, זה ייתן להם פריסה מלאה על כל השבוע.

דורון אבני: מהדורת חדשות שבועית בשפה הערבית תתורגם גם היא לשפת סימנים, זה קיים כבר היום.

אילן שלגי: למה בתוכניות הילדים אין שפת סימנים?

דורון אבני: אגע בזה כשאצא מנושא החדשות.

דורון אבני: פריצות חדשות – לא עלינו – במקרה של פיגועים ודברים כגון אלה - -

אילן שלגי: או הסכם שלום.

דורון אבני: - - ילוו בכיתוב או תרגום לשפת סימנים, כבר היום יש הפנלים, שלצערנו, כולנו מכירים.

דורון אבני: מהפיכה בנושא החדשות תתקיים כאשר אנחנו נעבור לשידור דיגיטלי.

דורון אבני: היום יש בעיה לא פשוטה להוספת כתוביות, אבל אחרי שנעבור לשידור דיגיטלי עם כתוביות סמויות וכל מה שתיארתי, אנחנו חושבים שיש להורות לחברות החדשות להוסיף כתוביות לכל המהדורה המרכזית, לכל מהדורות הלילה, למעט ראיונות בשידור חי.

דורון אבני: זה ייתן מענה מסיבי לאוכלוסיית כבדי השמיעה.

דורון אבני: עד כאן בנושא החדשות.

דורון אבני: יש עוד שלושה מישורים נוספים.

דורון אבני: אחד, הוספת תרגום לשפת סימנים בתוכנית אחת, באורך של חצי שעה לפחות, לילדים שאינם קוראים.

דורון אבני: זה נותן מענה, שהבנו שקיימת ואינה קטנה, של ילדים שאינם קוראים והם כבדי שמיעה.

דורון אבני: נושא נוסף, מענה לשידורי הרוסית, שלא קיים היום.

דורון אבני: גם תוכניות ברוסית, יתורגמו בנוסף לתרגום לעברית, לתרגום לרוסית לכבדי השמיעה באוכלוסייה שדוברת רוסית.

דורון אבני: נושא אחר, שהוא כבר פחות רלוונטי לאור שינויי הרגולציה שמתרגשים עלינו, זו האפשרות לתת לערוץ 10 פטור של שנתיים מהמחויבויות שמעבר למחויבויות המינימום בחוק ההקלות לחרש.

דורון אבני: אנחנו לא יכולים להקל עם מה שכתוב בחוק, אבל ממה שקבוע פה אנחנו יכולים להקל.

דורון אבני: אני אומר שזה לא רלוונטי, כי כפי שאתם יודעים, ערוץ 10 כבר קיבל פטור מכל המחויבויות שלו, וככל הנראה הוא עתיד לקבל שנה נוספת של פטור ממילא מידי הכנסת.

דורון אבני: כפי שצינתי בתחילת הדרך, בכללים האלה הושקעה המון מחשבה.

דורון אבני: זה כללים שהמועצה דנה בהם כבר למעלה משנתיים, שהיו כבר בוועדת החינוך.

דורון אבני: הם עושים איזון אינטרסים, אף צד לא ייצא עם מלוא תאוותו בידו, לא זכייני ערוץ 2 ו-10, ולא ארגוני כבדי השמיעה, אבל אני חושב שבסך הכל הכללים הללו מצאו את שביל הזהב, נכון לעת הזאת.

דורון אבני: יכול להיות שנצטרך בעוד שנתיים, שלוש, לדון בהם שוב.

דורון אבני: אנחנו מבקשים שהוועדה תסמוך את ידה עליהם.

דורון אבני: תודה.

מוסקו אלקלעי: כל הקשור בחדשות, זה מוסכם על חברת החדשות של ערוץ 2, זה בחתימה בין הרשות לבין החברה, כאשר הארכנו את הזיכיון לשנתיים עם חברת החדשות.

אילן שלגי: הגעתם להסכמה עם כל הנוגעים בדבר.

מוסקו אלקלעי: עם חברת החדשות כן, למעט שני נושאים קטנים עם הזכיינים.

מוסקו אלקלעי: על פי החוק הם חייבים לעשות מה שהכללים קובעים.

אילן שלגי: יש פה נציגים של חברת החדשות?

אילן שלגי: לא.

אילן שלגי: אני מאמין שהיום אנחנו נאשר את הכללים.

אילן שלגי: יכולנו לומר שנאשר עכשיו ואחר כך נדבר בנושא, אבל בכל זאת אנחנו רוצים לשמוע מהן ההסתייגויות של אלה שאולי לא קיבלו עליהם בהסכמה את כל הדברים האלה.

אילן שלגי: זה יכול להיות מבין הזכיינים או מבין אלה שהם הצרכנים של השירות הזה.

יוסי שריד: מר אלקלעי ציין שיש הסכמה מלבד שני נושאים קטנים.

יוסי שריד: רציתי לשאול מהם שני הנושאים, ועד כמה הם קטנים.

יוסי שריד: אחר כך אני מציע שנשמע את הקליינטים.

דורון אבני: כפי שציינתי, לגבי החדשות יש שני שינויים.

דורון אבני: אחד, שינוי שיוחל מיידית, שמדבר על תמצית המהדורה ותמצית הכתבות.

דורון אבני: על כך יש הסכמה.

דורון אבני: הנושא השני, הוא נושא של הוספת כתוביות לכתבות עצמן.

דורון אבני: תהיה מכסה ראשונית של 25% מהכתבות מיידית, ושנה לאחר מכן ל-50% מהכתבות.

דורון אבני: אנחנו מקווים שאז כבר תהיה דיגיטציה.

דורון אבני: אם נפרוט את הנושא הזה לפרוטות, היום מהדורת חדשות מרכזית של ערוץ 2 היא חצי שעה.

דורון אבני: בחצי שעה משודרות כ-6 עד 8 כתבות, של 2 עד 3 דקות כל כתבה.

דורון אבני: אם מדברים על מחצית הכתבות האלה מדובר על 3 עד 6 דקות ביום.

דורון אבני: על כך אין הסכמה.

דורון אבני: עמדת המועצה היא שזה לא נטל כבד מידיי.

דורון אבני: הנושא השני הוא הנושא של מה יקרה בעת המעבר לדיגיטציה.

דורון אבני: ארגוני כבדי השמיעה טענו בפני המועצה, וגם בפני הוועדה הזאת, שהמעבר לדיגיטציה צריך לסמן פריצת דרך מבחינת המענה שניתן להם.

דורון אבני: הם כיוונו - בדקנו, ואכן יש אמת בטענה הזאת - למצב בחוץ לארץ.

דורון אבני: למשל, המכסות שה-BBC משדר היום הן 70% עם שאיפה להגדיל את זה.

דורון אבני: הם מדברים אפילו על 100%.

דורון אבני: למשל, ה-ITV וערוץ 4 באופן וולונטרי, עתידים להגיע ל-80% בשנת 2004, כשהם באמת נותנים את זה בשיטה הדיגיטלית.

דורון אבני: לכן חשבנו, שכאשר עוברים לשיטה הדיגיטלית, חברת החדשות צריכה להוסיף כתוביות להכל, למעט ראיונות בשידור חי, לכל הכתבות שמשדרים.

דורון אבני: על זה גם אין הסכמה.

דורון אבני: אבל כמו שאמרתי, זה עדיין משהו לעתיד לבוא, למרות שהוא יכול להיות בשנה הבאה.

יוסי שריד: זה לא קטנים, זה גדולים.

אילן שלגי: אני מבין שאתם החמרתם איתם.

דורון אבני: כן.

אילן שלגי: מי מהמוזמנים רוצה להתבטא?

אילן שלגי: בקשה.

יפעת בויאר: אני מבינה שכל הגורמים הרלוונטיים כבר עוסקים בעניין הזה זמן רב.

יפעת בויאר: אנחנו לראשונה הוזמנו לדיון.

יפעת בויאר: תמוה בעיניי למה כשמדובר בילדים חרשים מדובר רק תוכנית אחת, למה האחוז בו התוכניות יתורגמו הוא לא אחוז שווה לזה של המבוגרים.

זבולון גורני: בסעיף 2ו נקבעה מכסת מינימום לאוכלוסייה הבוגרת, לא נקבעה מכסת מינימום לילדים, ויש לתת על זה על את הדעת.

זבולון גורני: אני רוצה להגיד משפט בשבח הכתוביות.

זבולון גורני: בניסוי שנערך בארצות הברית לגבי תלמידים שומעים, קבוצת ילדים אחת צפתה בתוכניות עם כתוביות, וקבוצה שניה צפתה בלי כתוביות.

זבולון גורני: תוצאות הניסוי היו מובהקות ליתרון בקריאה, כתיבה והבנת הנקרא.

זבולון גורני: דהיינו, כתוביות לתלמידי ישראל, יעזרו לשפר, בין השאר, גם את הבנת הנקרא.

זבולון גורני: זה לא רק לתלמידים כבדי שמיעה.

אילן שלגי: הערה מעניינת, במיוחד אחרי מה ששמענו כאן אתמול על הבנת הנקרא של תלמידי ישראל.

אילן שלגי: בבקשה, גברתי.

איילת מצגר: כן קיימת מכסה לגבי ילדים.

איילת מצגר: המכסה שקבועה לגבי תוכניות ילדים בכבלים היא תוכנית שבועית אחת שתתורגם לשפת סימנים, שזה עניין שהוא יותר מרחיק לכת מכתוביות, מבחינת הלוגיסטיקה של זה.

איילת מצגר: בכוונה נקבעה מסכה כזו, על מנת להתחשב בילדים בגיל הרך.

איילת מצגר: צריך לציין שערוץ 2 הוא ערוץ שהשידורים שלו מיועדים לכל המשפחה.

איילת מצגר: יש מעט שידורים שמיועדים לילדים בלבד.

איילת מצגר: לפי הכללים שלנו, אפילו 80% עד 90% מהשידורים שלנו צריכים להיות מיועדים לכלל המשפחה, כך שרוב התוכניות, בכל מקרה, פונות גם לילדים.

איילת מצגר: כך שהמכסה שמתייחסת לתוכניות, בוודאי כוללת בתוכה את התוכניות שגם הילדים יצפו בהן.

איילת מצגר: בנוסף לכך, הוספנו מכסה של תוכנית שבועית שתתורגם לשפת הסימנים בעבור הגיל הרך.

יוסי שריד: מה באמת עם ערוץ הילדים?

מוסקו אלקלעי: הוא שייך למועצת הכבלים והלוויין.

מוטי אשר: אני שמח שמדברים על הכתוביות, אבל אני חושב שפספסתם פה משהו חשוב.

מוטי אשר: יש הבדל בין כבדי שמיעה וחרשים, הבדל גדול מאוד.

מוטי אשר: החרשים הם גם אנשים שלא יודעים לקרוא ולכתוב, הם לא יכולים לקרוא את הכתוביות.

מוטי אשר: אני מבקש שתהיה שפת סימנים בטלוויזיה, זה מאוד חשוב לנו.

מוטי אשר: יש אנשים שהם עולים חדשים, יש ילדים, יש קשישים מעל גיל 65 שלא יכולים לקרוא כל כך מהר בטלוויזיה, ולא יכולים לעקוב אחרי הכתוביות.

מוטי אשר: יש הרבה אנשים בארץ שלא יכולים לקרוא, וזה חשוב מאוד שיגיעו אליהם עם שפת סימנים.

מוטי אשר: למשל, יש מהדורת חדשות עם שפת סימנים בטלוויזיה ב-12:00 בלילה.

מוטי אשר: קח בחשבון שיש הרבה אנשים חרשים שלא שומעים רדיו, לא קוראים את העיתונים, הם צריכים לחכות עד 12:00 בלילה בשביל לראות את הכתוביות.

מוטי אשר: זו בעיה גדולה.

מוטי אשר: צריך להכניס יותר שעות של שפת סימנים, במקביל לכתוביות.

מוטי אשר: אני מבקש מאוד, מכל הלב.

מוטי אשר: תודה.

יולי תמיר: למה באמת התרגום לשפת סימנים לא יצורף למהדורה של 7:30 ולא ל-11:30.

יולי תמיר: יש היגיון בטענה ש-11:30 זו שעה מאוחרת, בעיקר לאנשים עובדים.

יוסי שריד: מה הבעיות המיוחדות של הערוצים שלנו שלא מאפשרות להם להיות בשיעורי שידור כמו ב-BBC?

יוסי שריד: מה קרה ב-BBC שהם יכולים ואנחנו לא יכולים, למה מראש יש גישה מקלה?

יוסי שריד: אדוני היו"ר, אתה נאנחת אנחת רווחה כאשר ראית שיש שיפורים לעומת מה שהיה.

יוסי שריד: אני לא יודע למה אני צריך להיאנח אנחת רווחה.

יוסי שריד: אם ב-BBC או במקומות אחרים אפשר, למה מלכתחילה אנחנו יוצרים לעצמנו עמדת נחיתות בעניין הזה?

יוסי שריד: איזה פטנט יש ב-BBC, שאנחנו לא מכירים, חוץ מיותר התחשבות?

דורון אבני: אתחיל בשאלה השניה.

דורון אבני: אמרתי שהפטנט של ה-BBC הוא דיגיטציה.

דורון אבני: ברגע שנעבור לדיגיטציה - - -

יוסי שריד: אבל לזה אין לך הסכמה.

דורון אבני: אין כאן עניין של הסכמה, יש כאן עניין של טכניקה.

דורון אבני: המצב כרגע הוא שאנחנו יושבים בוועדה הזו למעלה משנה.

דורון אבני: יכולנו להיות כבר היום במצב של הכפלה של שיעורי הכתוביות בשנה החולפת.

דורון אבני: בגלל רצון למקסימיזציה מצד שני הצדדים – גם הזכיינים וגם כבדי השמיעה, וכל צד צריך לייצג במכסימום את העמדות שלו – אנחנו עומדים במצב שהכללים נדחים.

דורון אבני: תמיד אפשר לשפר, וזו נקודת המוצא.

יוסי שריד: כדי לשפר לא חייבים לחכות לכללים.

יוסי שריד: יכולתם לשפר מידי יום ביומו.

אילן שלגי: הם לא יכולים לחייב את הזכיינים.

דורון אבני: זכייני ערוץ 2, ככלל, שידרו יותר ממה שהיו חייבים.

דורון אבני: ברגע שנעבור לדיגיטציה, יוטמע כבר בתוך הכללים מנגנון, שעליו דברתי לגבי חברת החדשות, שיגדיל את המכסות בצורה משמעותית מאוד.

דורון אבני: זה ישליך גם על הסך הכל.

דורון אבני: לא חישבתי באחוזים בכמה העובדה, שחברת החדשות תעבור לשידור של כתוביות בתוך כמעט כלל השידורים שלה, תשפיע על המכסה הכללית, אבל מן הסתם זה יעלה אותה להרבה יותר מ-50%.

דורון אבני: זה כבר היום בתוך הכללים.

דורון אבני: לכשתהיה דיגיטציה, בהחלט שיהיה מקום לדון.

דורון אבני: יש הצעת חוק שרצה במקביל לכללים האלה, ששם יהיה אפשר לעשות את כל מקצי השיפורים שמדברים עליהם פה, ושם בהחלט מדובר על דיגיטציה, ועל עלייה דרמטית במכסות בדיגיטציה.

דורון אבני: אנחנו לא חושבים שהעת הבשילה לקבוע את הדבר הזה בכללים הנוכחיים מבחינת איזון האינטרסים השונים.

יוסי שריד: למה לא הבשילה העת?

דורון אבני: אנחנו בודקים את הנושא של דיגיטציה, את ההשלכות שלו, את היכולת להעביר את השידורים הדיגיטליים ולכמה מהאוכלוסייה יש את השידורים הדיגיטליים, ולתת מענה לאותם כבדי שמיעה שאין ידם משגת לרכוש את המערכת של ה-200 דולר.

דורון אבני: דברתי עם ארגוני החרשים על כל מיני מהלכים, שהמדינה או התמלוגים יסבסדו את זה.

דורון אבני: זה מצריך עוד מחשבה.

דורון אבני: אני חושב שכל התמהמהות בעניין הזה, למשל אם הוועדה תחליט שאנחנו צריכים לשקול את זה, אז נלך שוב - -

יוסי שריד: למה זה מצריך מחשבה לגבי האחוזים?

יוסי שריד: זה מצריך מחשבה לגבי איך ירכשו את המכשירים או כל מיני מחשבות אחרות.

דורון אבני: כי מבחינת הנטל, זה מטיל על הזכיינים עוד עלויות.

דורון אבני: זה לא עלויות דרמטיות.

יוסי שריד: אמרת 25,000 דולר.

דורון אבני: זה עלויות ראשוניות.

דורון אבני: יש עלות מקבילה להוספת כתוביות.

דורון אבני: זו לא עלות דרמטית.

דורון אבני: כשאנחנו אומרים פה 50% מהשידורים כפי שהגדרתי, הזכיינים חושבים שזה איום ונורא, והגזמנו, וזה כמעט לא חוקי.

דורון אבני: ארגוני כבדי השמיעה חושבים שזה צעד חשוב, אבל לא צעד מספיק.

דורון אבני: אנחנו איפה שהוא באמצע, וחושבים שלעת הזו זה טוב.

איילת מצגר: לא תמיד בחו"ל זה יותר טוב מאשר אצלנו.

איילת מצגר: בצרפת, למשל, המכסה של הערוץ המסחרי שם היא 1,000 שעות בשנה.

איילת מצגר: לפי החישובים שלהו לגבי ה-50% האלה, שאתה שואל כמה יש לנו בסופו של דבר, זה יוצא בין 1,000 ל-1,200, 1,300 שעות בשנה, ביחס ישיר לכמה שעות שמשודרות באותה שנה.

איילת מצגר: אז אם אני הולכת לפי נתונים קיימים כבר, זה סביב ה-1,100, 1,200 שעות, כאשר בצרפת החיוב גם בערוץ הציבורי הוא 1,000 שעות, ובאחד הערוצים האחרים זה אפילו 500 שעות, אז יכול להיות שבעניין הזה אנחנו אפילו אור לגויים.

דורון אבני: לגבי השאלה השניה שנשאלה, הוספה של שפת סימנים, זה לא דבר פשט מבחינה טלוויזיונית.

דורון אבני: עם כל הכבוד, ההערכה והרצון לשרת את צרכי הנגישות של כבדי השמיעה, התוצר הטלוויזיוני הוא גם כן נתון שצריך להתחשב בו.

דורון אבני: אני מניח שראיתם את לפחות פעם את הבועה שמופיעה על פני נמסך.

דורון אבני: זו בועה שתופסת כשמינית מסך.

דורון אבני: אין כרגע אמצעים דיגיטליים, כל עם ישראל יראה את שמינית המסך הזו, וזה מפריע.

אילן שלגי: אבל אם אומר לך הציבור, באמצעות נציגיו פה, שהוא מוכן לקבל עליו את ההפרעה הזו?

יולי תמיר: אני לא מבינה למה זה מפריע ב-7:30, וזה לא מפריע ב-11:00.

דורון אבני: אחוזי הצפייה בשעה 7:30 שונים מאחוזי הצפייה בשעה 12:00.

יולי תמיר: אבל זה עוזר לפחות חרשים.

דורון אבני: יש עוד יתרון במהדורה של 12:00, למרות שהיא יותר קצרה, שהיא בהגדרתה מהדורה מסכמת.

דורון אבני: המהדורה של 7:30 היא לא מהדורה מסכמת.

יוסי שריד: כל מהדורה היא מהדורה מסכמת את 24 השעות שקמו לה.

דורון אבני: היום 7:30 זה חדשות חוץ, למשל.

דורון אבני: בכלל לא נוגע בחדשות בישראל.

דורון אבני: זה לא אומר שחדשות חוץ זה לא חשוב.

יוסי שריד: זה היה מהדורת חוץ, זה כבר לא מהדורת חוץ.

דורון אבני: בשורה התחתונה, יש כאן איזון בין הצרכים של האוכלוסייה לבין הצרכים של כבדי השמיעה.

יולי תמיר: מה זה מפריע לאנשים שיש את הבועה עם שפת הסימנים?

אילן שלגי: מדובר על חדשות, זה לא איזה סרט עם עלילה.

יולי תמיר: זה לא דבר שהויז'ואל הוא הדבר המרכזי בו.

דורון אבני: יש פגיעה במסך, אי אפשר להתעלם מזה.

דורון אבני: אפשר להגיד שבמכלול האינטרסים זה משהו שצריך להידחק.

דורון אבני: שתיים, צריך לחשוב מה שיעור האוכלוסייה שקוראת שפת סמנים ואינה קוראת עברית.

דורון אבני: להערכתי – ויתקנו אותי חבריי מארגוני כבדי השמיעה אם אני טועה – מדובר אולי על אלפים בודדים, אולי על מאות אפילו.

דורון אבני: על זה אנחנו מדברים, אנשים שיודעים לקרוא שפת סימנים ואינם יודעים לקרוא עברית.

דורון אבני: כמו שאמרתי, כל המהדורות כן יבלו תגבור של כתוביות.

דורון אבני: צריך לזכור, אנחנו ערוץ מסחרי.

חיים גולדברג: אני המשנה למנכ"ל טלעד.

חיים גולדברג: אני לא מדבר בשם כל הזכיינים, אבל אני חושב שאני מדבר לפחות בשם קשת, שנציגה יושב כאן.

חיים גולדברג: אני אענה על השאלה הכי פשוטה בסוף.

חיים גולדברג: החל מה-20 ביולי, אין מהדורה ב-7:30.

אילן שלגי: מה לגבי 8:00?

חיים גולדברג: 8:00 היא מהדורת ערב.

חיים גולדברג: אני רוצה לפתוח בכך שהזכיינים זה מעל שנה, משתפים פעולה מלאה גם עם איגודי החרשים, וגם עם נציגי החוק בוועדה המקבילה, וגם עם מועצת הרשות השניה, כי כולנו רוצים להגדיל ככל האפשר את כמות האנשים שצופה בנו, גם אם זה באמצעות מתן כתוביות לחרשים, פר הגדרה.

חיים גולדברג: אין לנו שום התנגדות לדבר הזה, ההפך הוא הנכון.

חיים גולדברג: גם מסיבה מסחרית, וגם מסיבה שאנחנו חושבים שכערוץ המוביל במדינת ישראל, אנחנו צריכים לתת מענה למוגבלים או לכבדי שמיעה או לכל מה שקרוי מוגבלות כזו או אחרת, לכן אנחנו משתפים פעולה מלאה גם עם הכללים וגם עם החוק.

חיים גולדברג: הדבר המשמעותי ביותר מבחינתנו, גם אם לפני שנים הרווחנו הרבה כסף, הוא השקעות כספיות.

חיים גולדברג: שואל חה"כ שריד במה אנחנו שונים מה-BBC, בדבר אחד.

חיים גולדברג: ה-BBC הוא שידור ציבורי, ואתה לא שואל מה נותן ערוץ 1.

חיים גולדברג: אנחנו ערוץ מסחרי.

יוסי שריד: תכף אגיע לערוץ 1.

חיים גולדברג: אם ערוץ 1 היה נותן מענה אמיתי על ידי השידור הציבורי לאותם מוגבלים, למשל במהדורת 7:30, שכבר נמצאת שם הרבה שנים, לא הייתה נשאלת השאלה לגבי האדיקות של ערוץ 2, למה הוא כך או אחרת.

חיים גולדברג: אני חושב שגם בערוץ הילדים, וגם בשידור הציבורי, שאין להם היום ולו כלל אחד לגבי הדברים האלה, לא עושים היום את עבודתם, לכן זה נופל מאיזושהי סיבה על ערוץ 2.

חיים גולדברג: אנחנו לא מתנגדים לזה, לכן אנחנו רוצים לתמוך בהצעה, לגלגל אותה קדימה ולהגדיל את המכסה.

חיים גולדברג: יש לנו שתי נקודות מההצעה הקודמת שהוגשה לוועדת החינוך במתכונתה הקודמת.

חיים גולדברג: יש הרבה מאוד שינויים, אלא שדבר אחד לא בא לידי מענה, וזה מה שאנחנו קוראים "שידור סמוי", כלומר שידור דיגיטלי.

חיים גולדברג: המכשיר עליו דיבר עו"ד אבני, שעלותו 25,000 זה שלב אחד במהלך אנחנו מבקשים שההגדלה של ה-50%, או ההגדלה לשידור ב"פריים טיים" תהיה בהתניה שאכן המכשור הזה יגיע, תהיה התחייבות לכך, והזכיינים יוכלו לשדר בשידור דיגיטלי.

חיים גולדברג: אנחנו מוכנים לשידור דיגיטלי, מה שעוצר את זה היום זו הרשות השניה מסיבות כאלה ואחרות.

חיים גולדברג: אנחנו מסכימים ורוצים להגדיל את האחוזים, רק שנוכל לבצע את זה בשידור הדיגיטלי, ולא בשידור האנלוגי.

יוסי שריד: גם את השיפורים האלה הם עוצרים?

חיים גולדברג: על 35% הסכמנו מסביב לשולחן הזה בוועדה הקודמת, אנחנו לא מתכוונים לחזור מזה.

חיים גולדברג: אנחנו מדברים על השיפור ב"פריים טיים", שמתחיל להיות מאוד מהותי, ואנחנו מדברים על ההגדלה מעבר ל-35%.

חיים גולדברג: בגלל שנאמרה פה אמירה בנושא הכסף אני רוצה להוסיף.

חיים גולדברג: במידה ואלה הדברים ייושמו, אנחנו לא רואים הוצאה כספית שלא נוכל לעמוד בה.

חיים גולדברג: אני חייב לציים דבר אחר, שם ההשקעה הכספית היא ענקית ואנחנו מוכנים לעמוד בה, וזה עניין החדשות.

חיים גולדברג: חבל שנציגי חברת החדשות אינם, אבל כל מימון חברת החדשות מתבצע על ידי הזכיינים.

חיים גולדברג: ההגדלה המשמעותית, כמו שעו"ד אבני ציין, היא אותם שידורים מתורגמים או עם הבועה, כולם ימומנו על ידי הזכיינים.

חיים גולדברג: כלומר ההשקעה הכספית לשנו, בכל מקרה, תמצא את עצמה, בין כך ובין אחרת.

אילן שלגי: מה אתם יודעים לומר לעניין המעבר לדיגיטלי?

יוסי שריד: מי שקיבל זיכיון קיבל מתנה מהמדינה.

יוסי שריד: עוד מעט ליבנו ייקרע מזה.

דורון אבני: אנחנו חושבים שלא צריך ליצור את הלינקג' הזה בחקיקת משנה.

דורון אבני: התמונה שתוארה פה, כאילו הרשות השניה היא זו שבולמת את המעבר לדיגיטציה, אינה מדויקת.

דורון אבני: יכול להיות שמתואר כאן פן של טלעד, אבל בתמונה הכוללת, זה לא כל כך פשוט.

דורון אבני: אנחנו דווקא אלה שדוחפים את זה כל הזמן.

דורון אבני: נכון שיש שיתוף פעולה כזה או אחר מן הצד השני, אבל אנחנו חושבים שאם המכסה הזו תהיה קבועה בכללים וזה יהיה – בלשון ציורית – כחרב מתהפכת, זה יעודד את כל הצדדים הנוגעים בדבר לשתף פעולה עם הרשות השניה.

מוחמד ברכה: להתקדם מכמעט כלום לכמעט רבע זה משהו, אבל זה רחוק מלהספיק.

מוחמד ברכה: לדעתי, הסיגים שמועלים כאן לגבי הדיגיטציה עדיין טמונים בהם מכשולים.

מוחמד ברכה: אני חושב שהדברים צריכים להיות ברורים יותר בפני הוועדה

מוחמד ברכה: ,ש אנחנו באמת מתקדמים לכיוונים הרצויים כדי לספק את צורכיהם של חלק חשוב באוכלוסייה.

מוחמד ברכה: חסר לי בעניין הזה משרד התקשורת, אני מתכוון לשר תקשורת, אני יודע שתגידו לי שמר שרון הוא שר התקשורת.

מוחמד ברכה: אבל אין משרד תקשורת שממלא את הצורה הרצויה במערכת האיזונים בין האינטרס הציבורי לבין האינטרס המסחרי.

מוחמד ברכה: לא שמה שהיה היה אידיאלי, אבל לפחות היה שר שהיה כתובת פוליטית וציבורית לאנשים שרצו לעמוד על האיזונים האלה.

מוחמד ברכה: על אף כל המחלוקות עם חה"כ ריבלין כאשר היה שר התקשורת, אבל לפחות הוא היה חייב לעמוד במסגרת האיזונים האלה, וזה חסר עכשיו.

מוחמד ברכה: זה מביא אותי לרשות הראשונה.

מוחמד ברכה: לדעתי המצב שם הוא קטסטרופלי בכל מה שקשור לזכויותיהם וצורכיהם של כבדי השמיעה.

מוחמד ברכה: בזמנו, המהדורה המרכזית בערוף הראשון שודרה בזמן אחר בערוץ 33.

מוחמד ברכה: אני חושב שזו הזדמנות שוועדת החינוך , מתוקף תפקידה, תקרא לכאן את רשות השידור, אפילו אם יגזלו לשם כך חצי שעה מהשידורים של הכנסת, אני לא חושב שיקרה אסון.

יוסי שריד: זו גזירה שהציבור לא יוכל לעמוד בה.

אתי בנדלר: על פי החוק, הם חייבים לשדר בשידור ישיר את ישיבות המליאה.

מוחמד ברכה: אז נחוקק חוק שיפריש חצי שעה.

מוחמד ברכה: אם המהדורה המרכזית היא ב-9:00, ב-9:30 כבר יהיו צוותים שיכינו את המהדורה בשפת הסימנים או כתוביות.

אילן שלגי: תגיש הצעת חוק, אני אסייע.

מוחמד ברכה: הנושא האחרון מופנה לרשות השניה.

מוחמד ברכה: מידת ההתייחסות של הרשות השניה לציבור הערבי היא דבר פשוט מביש.

מוחמד ברכה: לשים תוכנית ביום שישי בשעה 2:00 של חצי – אמנם היא מתורגמת לשפת הסימנים וזה טוב – אני חושב שהרשות השניה רחוקה מלספק את המינימום הדרוש.

מוחמד ברכה: אני יודע שזו רשת מסחרית, אבל לדעתי הזכייניות מוגבלות בכללים מסוימים, שהכללים האלה יגרמו להם להתייחס לחמישית מהאוכלוסייה.

מוחמד ברכה: אני חושב שזה דבר שראוי לעיון מחודש בהקשר הכללי, וגם בהקשר של כבדי השמיעה הערבים.

דליה ברלינסקי: רציתי להעיר לדבריו שלחה"כ ברכה, כשמר בראל היה מנהל ערוץ 33 הוא הסכים להושיב מתורגמנית אצלו באולפן, ושיהיה בערוץ 33 שידור ישיר של החדשות ב-9:00, ומי שיצפה בערוץ 33 יראה את החדשות בשפת סימנים.

דליה ברלינסקי: כך שזה אפשרי ולא בעייתי.

מוחמד ברכה: במה זה תלוי עכשיו?

דליה ברלינסקי: ברצון טוב של מר בראל.

דליה ברלינסקי: דבר שני, עלות התרגום לשפת הסימנים היא הרבה יותר זולה מכתוביות.

דליה ברלינסקי: נפגשתי עם מפיק החדשות לערוצים המקומיים בכבלים.

דליה ברלינסקי: עד לפני חודש היו תרגומים לשפת סימנים בחדשות המקומיות חמש פעמים בשבוע.

דליה ברלינסקי: לפני חודש זה ירד.

דליה ברלינסקי: נפגשתי עם מפיק החדשות בשביל הכבלים, והוא אמר שהרבה יותר זול והרבה יותר קל לו להפיק תרגום לשפת סימנים מאשר כתוביות.

דליה ברלינסקי: הדבר היחיד שאני מתחברת אליך – אמר עובד ותיק בטלוויזיה כבר לפני שנים – שהבועה "מלכלכת" את המסך.

דליה ברלינסקי: אבל אני חושבת שהאנישם החרשים לא צריכים לסבול מזה.

דליה ברלינסקי: מבחינת אור לגויים, בירדן וביתר המדינות הערביות, יש שעה ביום תוכנית שמתורגמת שלפת סימנים.

דליה ברלינסקי: יום-יום.

יולי תמיר: כמה אנשים מתבססים רק על שפת הסימנים?

דליה ברלינסקי: קשה לי מאוד לדעת כמה אנשים.

דליה ברלינסקי: נכון שמדובר באלפים.

דורון אבני: שיודעים שפת סימנים ולא יודעים לקרוא עברית?

דליה ברלינסקי: שקשה להם לקרוא את הכתוביות, כי זה רץ מהר.

דליה ברלינסקי: יש כאלה שלא יודעים לקרוא ויש כאלה שקשה להם לקרוא.

דליה ברלינסקי: גם ילד בן 12 שיודע קורא וכתוב, הרבה פעמים מתקשה בקריאת הכתוביות.

דליה ברלינסקי: אדם ששומע דרך העיניים, יש ירידה גדולה בראייה, קשה לו לקרוא את הכתוביות.

דליה ברלינסקי: יש מגיל 45 ומעלה כ-65% אנלפבתים בין החרשים, יש עולים חדשים.

דליה ברלינסקי: אז לתת להם מעט, פעם בשבוע חדשות מרכזיות- -

יולי תמיר: אבל עולים חדשים לא קוראים את אותה שפת סימנים.

דליה ברלינסקי: רוב העולים החדשים מבינים את שפת הסימנים הישראלית.

אילן שלגי: יש פה נציג מרשות השידור, מר לנצברג.

אילן שלגי: האם אתה יודע לא קבלנו כללים מרשות השידור?

אילן שלגי: ובכלל, מה עמדתכם בנושא.

איתי לנצברג: החומר שקבלתי אתמול, כשהזמינו אותי לכאן, היה רק לגבי הרשות השניה.

איתי לנצברג: אני יודע שמהדורות 5:00, 7:30, חצות מתורגמות לכתוביות.

איתי לנצברג: ב-11:30 בלילה 40 דקות יש גם שפת סימנים.

איתי לנצברג: מבחינת סרטים, אנחנו משדרים סרטים דוקומנטריים – אני מנהל מחלקה דוקומנטרית - בשידור חוזר בערוץ 33, ואז משתדלים להכין להם כתוביות.

יוסי שריד: אמרת 5:00, 7:00, ו-11:30?

איתי לנצברג: ב-5:00 זה ערב חדש ויש כתוביות.

מוסקו אלקלעי: בעיקר בחדשות.

יוסי שריד: ראיונות הרי כולם אומרים שזה מסובך.

איתי לנצברג: ב-7:30 הכותרות, וב-11:30 בלילה וב-12:30 בלילה – מהיום למחר – הכל עם שפת סימנים.

יולי תמיר: ראיונות אפשר עם שפת סימנים.

זבולון גורני: רציתי לציין שנושא החדשות, מרביתן נמצאות בכתוביות לקריין, אז זה לא עולה הרבה כסף.

דן אורנשטיין: אני עוסק מזה שנים רבות בזכויות של אנשים עם מוגבלות, וגם החקיקה שנוגעת לנגישות של השידורים לאנשים חרשים ואנשים כבדי שמיעה.

דן אורנשטיין: הייתה לי הזכות, ויש לי עדיין את הזכות, כיוון שהחקיקה הזו עדיין לא נגמרה, לעסוק בהצעת החוק שהוזכרה כאן, בקשר לנגישות שידורי הטלוויזיה.

דן אורנשטיין: במהלך משרדי הממשלה יחד עם נציבות שוויון לאנשים עם מוגבלות, זכו לשיתוף פעולה רב גם מצד הארגונים וגם מצד המשדרים השונים, ובמיוחד המשדרים הפרטיים, הרשות השניה ומועצת הכבלים.

דן אורנשטיין: אני חושב שזה עדיין לא נדוש להזכיר שבמרכז הכללים האלה עומדת הזכות לשוויון של אנשים עם מוגבלים, והיא כוללת את הזכות לנגישות.

דן אורנשטיין: הזכות הזאת תואמת את המגמה החברתית, וגם את המגמה המשפטית, הן של בתי המשפט - - -

יוסי שריד: שכנעת אותנו בנחיצות של העניין.

יוסי שריד: יש לך הצעות?

אילן שלגי: הדברים מאוד חיוביים, אתה מדבר כפוליטיקאי.

אילן שלגי: דבר על דברים קונקרטיים.

דן אורנשטיין: אני חושב שחשוב לתת את התשתית העקרונית משפטית לכל הסדר מן הסוג הזה.

דן אורנשטיין: כאשר דברו על חו"ל, אז לא מדובר רק באנגליה, ששם זה באמת מדהים.

דן אורנשטיין: אני עצמי בקרתי ב-BBC, וראיתי איך הם עושים את זה.

דן אורנשטיין: המכסות הן כפי שציין חברי, אבל מכסות כאלה – שהן כמעט מכסימליות – קיימות גם בארצות הברית.

דן אורנשטיין: מדובר בשתי מדינות מהן אנחנו שואבים השראה.

דן אורנשטיין: מה שעושים פה זה איזון בין הזכות לשוויון, לבין זכות הקניין של הגורמים המשדרים.

דן אורנשטיין: כעיקרון, אנחנו אומרים שלעומת המצב הקיים – שהוא רבע כפי שתואר – כל שיפור יש לקדם בברכה.

דן אורנשטיין: עד שייחתם אותו חוק שעבר בקריאה ראשונה, והממשלה תמכה בו, אז ייקח קצת זמן.

דן אורנשטיין: , אנחנו מקווים שלא הרבה, אני מצטרף למה שנאמר קודם, שחבל על העיכוב של שנה.

דן אורנשטיין: התקנות האלה לא שלמות - - -

אילן שלגי: אנחנו עומדים לאשר את הכללים.

אילן שלגי: מה שאתה אומר עכשיו מעכב את זה בעוד 5 דקות.

אתי בנדלר: הייתי רוצה לשמוע את עמדת משרד המשפטים לגבי האפליה בכללים בין רשות השידור הממלכתית לבין הערוץ השני.

אתי בנדלר: אני חושבת שמשרד המשפטים הוא הכתובת הראויה לשאלה.

יוסי שריד: אדוני היו"ר, אני מציע שתכתוב בשם כל חברי הוועדה – גם בתוך ההחלטה – למנהל רשות השידור, שאנחנו מצפים לקבל תוך שבועיים כללים, אחרת נצטרך לבחור לעצמנו סנקציות.

חיים גולדברג: למה לא להטיל עליהם קודם כל, ומיד, את אותם כללים.

אילן שלגי: זה לא בסמכותנו.

חיים גולדברג: אבל להתחיל עם משהו, היום אין להם כלום.

אילן שלגי: זה לא נכון, יש להם כללים.

דורון אבני: אפשר לקדם חקיקה ראשית.

אתי בנדלר: היא מקודמת.

יוסי שריד: לערוץ ממלכתי יש חובות מעבר לחובות של ערוץ מסחרי.

אילן שלגי: מר אורנשטיין, כנציג משרד המשפטים, יש לך מה להגיד על כך שגורמי השידור האחרים שנזכרים בחוק לא המציאו לנו כללים משופרים כפי שעשתה הרשות השניה.

דן אורנשטיין: זה לא יפתיע את הוועדה אם אני אגיד שאנחנו בעד שוויון, לא רק של אנשים עם מוגבלות, אלא שוויון שבין הגורמים השונים.

דן אורנשטיין: לכן, אנחנו עשינו מאמצים רבים כדי להעביר בממשלה תמיכה בהצעת חוק, שקובעת חובות לא רק לגבי הזכיינים של הרשות השניה, אלא לכל אורך החזית, כי זה מה שצריך לעשות.

דן אורנשטיין: אותה הצעה עברה בקריאה ראשונה, היא נמצאת בשלב מתקדם, ועמדת הממשלה היא שצריך לעשות אותה בתיאום עם כל הרשויות.

דן אורנשטיין: ייתכנו הבדלים כאלה ואחרים בין סוגים שונים של שידורים, אבל כעיקרון צריכה חובה שווה.

יוסי שריד: לפי הקונספט האידיאולוגי שלכם, חובתו של מי גדולה יותר, של הערוץ המסחרי או של הערוץ הציבורי?

דן אורנשטיין: הצבעתי על פסיקה וחקיקה, זוהי נקודה משפטית.

דן אורנשטיין: הזכויות של אנשים עם מוגבלות מוגנות בחוק, ומוגנות כזכויות יסוד.

דן אורנשטיין: בעניין של רשות השידור, כל הבסיס של המשפט המנהלי הוא שהרשות הציבורית, כל מה שיש לה הוא מן הציבור, ולכן יש לה חובות מוגברים.

אילן שלגי: נרשם בפרוטוקול שאנחנו כבר אישרנו את הכללים?

אתי בנדלר: צריך להצביע, ואינני יודעת אם יש איזושהי הערה לכלל מהכללים שהוועדה צריכה לשמוע, לגבי הכללים לגופם.

אילן שלגי: אני רוצה לאשר אותם.

אתי בנדלר: אתה לא יכול בלי לשמוע הערות לסעיפים.

אילן שלגי: אז בואו נדבר לעניין, כי חשוב לי שנאשר.

אילן שלגי: זו המשימה שלנו היום, שזה לא ייגרר עוד כמה חודשים.

דן אורנשטיין: מר חיימוביץ' הסב את תשומת לבי להתקנה האחרונה, "הקלות לינוקא".

דן אורנשטיין: שם מוצעת סמכות לפטור.

דן אורנשטיין: אני חושב שכדאי שהוועדה תקבל הבהרה לגבי זה.

דורון אבני: אמרתי כשלא היית, שהסעיף הזה הפך להיות לא רלוונטי לאור עמדת הממשלה.

דורון אבני: כנסת ישראל החליטה ב-21 בנובמבר 2002, בתיקון 18 לחוק הרשות השניה, לפטור את ערוץ 10 מכל מחויבויותיו בשנת הזיכיון הראשונה שלו, לרבות המחויבות של חוק הקלות לחרש, אם הוא יעמוד במחויבויותיו מבחינת בשנת הזיכיון השניה.

דורון אבני: כידוע לכם, יש החלטת ועדת שרים לענייני חקיקה לפטור את ערוץ 10 מכל מחויבויותיו גם בשנת הזיכיון השניה.

דורון אבני: כרגע אני במצב של הכל או לא כלום.

דורון אבני: אין לי מועצה, כיון שממשלת ישראל לא החליטה לאשר יו"ר למועצה.

דורון אבני: אני לא יכול לכנס את מועצת הרשות השניה להכניס תיקונים כאלה ואחרים.

אתי בנדלר: אז מי יחתום על הכללים האלה?

דורון אבני: ימונה יו"ר.

אתי בנדלר: זאת אומרת שהכללים האלה, כל עוד אין יו"ר של מועצה, לא ייחתמו ולא יישלחו לפרסום.

דורון אבני: צפוי להתמנות יו"ר למועצה בעוד שבוע.

דורון אבני: הממשלה ממנה יו"ר.

אילן שלגי: נפנה לממשלה ונאמר שזה חייב להיעשות.

שמואל חיימוביץ': אנחנו תומכים בכללים האלה כפי שהם, למרות שמבחינת נושא השוויון נראה לנו שהפתרון לזה יהיה במסגרת חקיקה יותר מעמיקה ונרחבת של חוק הכתוביות.

שמואל חיימוביץ': בקשר לסעיף של חוק הינוקא אני מוטרד מהאפשרות שיהיה מכרז ויהיו זכיינים חדשים לאותו ערוץ שכבר קיים.

שמואל חיימוביץ': אז גם הוא נחשב ינוקא?

שמואל חיימוביץ': פה צריך לסייג את זה, אם יש ערוץ חדש, יש גורם חדש, אולי באמת יש מקום לאפשרות למתן פטור, אבל מה קורה אם בערוץ מסוים מתחלפים הזכיינים, יתחילו מחדש ושנתיים יהיו פטורים?

אורי שנער: יש לנו בקשה פשוטה.

אורי שנער: אנחנו מבקשים לאשר את הכללים כמות שהם, עם כל הבעיות שיש בהם.

אורי שנער: זה מה שכרגע מונח על השולחן.

אילן שלגי: זה עתה אישרנו את הכללים.

יוסי שריד: לא, לא.

יוסי שריד: אני מתנגד מן הטעם הפשוט שתקנות אלה הן תקנות פתוחות, הן מאוד גמישות.

יוסי שריד: אין פה שום דבר מחייב לגבי הפריצה הדיגיטלית, ומה יהיה אז.

יוסי שריד: אני חושב שהגורמים הנוגעים בדבר צריכים להתאמץ יותר.

יולי תמיר: אני מבינה שהארגונים מעונינים לאשר את התקנות, ולכן בעיניי זה עולה על כל דבר אחר, ואני אשמח לאשר אותן.

יולי תמיר: נדמה לי שהשאלה האחרונה שעלתה היא מאוד חשובה, לגבי רציפות.

יולי תמיר: אם יש אפשרות – ואני שואלת את המשפטנים, ואת יו"ר הוועדה בתור משפטן – שהכללים האלה יחולו על כל זכיין שלא יהיה.

אתי בנדלר: עקרונית תהיה סמכות לפטור כל זכיין חדש למשך שנתיים מהמחויבויות שלו עד לרצפה של 25% שקבועה בחוק.

אתי בנדלר: אבל מדובר בסמכות של שיקול דעת, ויש להניח שאם ייבחר זכיין שכבר היה לו זיכיון לתקופת זיכיון שניה, שימוש בשיקול דעת במקרה כזה יהיה סביר.

יולי תמיר: האם הוועדה יכולה להוסיף להחלטה, מעבר לאישור, שגם אם יתחלפו זכיינים לא יינתן להם פטור.

יולי תמיר: אם בא זכיין חדש לאותו ערוץ, לא יכול להיות שיינתן לו פטור משירות שכבר קיים.

אילן שלגי: אם אנחנו נעיר עכשיו את ההערה, זה כפוף לשינוי במועצה.

יולי תמיר: אני רוצה את זה בהחלטת הוועדה, לא בכללים.

אילן שלגי: סמכותנו רק לאשר או לא לאשר.

אילן שלגי: אנחנו יכולים לכתוב הערה.

אחיה קמארה: אני אומר את זה בכאב, אנחנו מבקשים מכם לאשר את הכללים האלה, בגלל שאלה ב-100% יותר טובים ממה שיש לנו היום.

אחיה קמארה: כיוון שמדובר במהלך שהוא מדרגה נוספת, שמחר כבר מתממשת היא כל כך חשובה לנו.

אחיה קמארה: זה נכון שזה לא מה שחלמנו, זה נכון שאנחנו רוצים הרבה יותר מזה.

אחיה קמארה: אני מודה לכל חברי הכנסת פה שתומכים בנו, אבל לנו חשוב שהיום – התקנות האלה מדברות על היום – יהיו כתוביות שנוכל להבין את התוכניות בטלוויזיה.

אחיה קמארה: לכן אני מאוד מבקש לאשר את הכללים האלה כמו שהם היום.

אחיה קמארה: אם יהיו תקנות נוספות בהמשך, אני מאוד אשמח אם הוועדה תחליט לדרוש מהערוצים השונים האחרים גם להגיש תקנות.

אחיה קמארה: יש את החוק, שאנחנו מקווים מאוד שיעבור בקדנציה הזאת, אנחנו נשמח מאוד אם תעזרו לנו.

אחיה קמארה: אנחנו מאוד מבקשים לאשר את הכללים האלה היום.

אחיה קמארה: אם זה יידחה שוב, כמו בשנתיים וחצי האחרונות, שוב לא יהיו לנו כתוביות.

יוסי שריד: חזקה עליי משאלתכם, למרות שאני חושב שצריך לדרוש מהם יותר.

יוסי שריד: אבל אם בעיניכם זה בסדר, אז גם בעיניי זה בסדר.

אילן שלגי: אנחנו מאשרים פה אחד.

אילן שלגי: אנחנו גם קוראים מכאן לוועד המנהל של רשות השידור, למועצה לשידורי כבלים ולוויין, לשר החינוך והתרבות לעניין הטלוויזיה הלימודית, לקבוע בדחיפות כללים המקלים עם החרשים ומוגבלי השמיעה, מעבר לכללים הקיימים היום.

יולי תמיר: אני מציעה שהרשות השניה לרדיו וטלוויזיה תקבע בכללים שלה עצמה, שכאשר מתחלף זכיין, בין הפטורים שיינתנו לו לא ייכלל פטור ממתן השירותים לחרשים, כי לא יעלה על הדעת שכשמתחלף זכיין פתאום ייפסק המהלך.

אתי בנדלר: מדובר כאן על כך שאת קוראת לרשות השניה לא לעשות שימוש בסמכות שניתנת לה, ולהשתמש בשיקול הדעת בכללים.

מוסקו אלקעי: אני רוצה להודות לוועדה, גם בגלל שהדבר הוא חשוב לכשעצמו, וגם מפני שזה המעשה האחרון שלי כממלא מקום יו"ר הרשות השניה.

אילן שלגי: עשית מעשה טוב גם כמעשה אחרון בתפקידך.

מוסקו אלקעי: לקח שנתיים אבל היה כדאי.

מוסקו אלקעי: אני מודה לאדוני היו"ר ולכל חברי הוועדה שטרחו, ומקווה שהדיגיטציה תבוא במהרה, ושיתר הגורמים יצטרפו לכללים האלה.

אילן שלגי: תודה רבה, הישבה נעולה.